
Comunicat de presă
#EU4FairWork - Campania europeană privind munca nedeclarată


În perioada 21- 25 septembrie 2020 Platforma europeană pentru intensificarea cooperării în materie de muncă nedeclarată (UDWP), al cărui membru este şi Inspecţia Muncii, împreună cu Comisia Europeană desfăşoară sub denumirea #EU4FairWork, o Campanie europeană de conştientizare a lucrătorilor şi angajatorilor cu privire la beneficiile muncii declarate.
Platforma europeană (https://ec.europa.eu/social/main.jsp?catId=1299&langId=en) pentru intensificarea cooperării în materie de muncă nedeclarată: 
- a fost creată în 2016; 
- este un Forum la nivel UE care aduce laolaltă actori cheie, inclusiv autorităţi de control şi parteneri sociali;
- încurajează o cooperare mai strânsă între statele membre;
- îmbunătăţeşte capacitatea de combatere a muncii nedeclarate;
- creşte gradul de conştientizare cu privire la fenomenul muncii nedeclarate şi efectele acestuia
- cu ajutorul membrilor şi observatorilor săi Platforma a dezvoltat o baza solidă de exemple eficiente de abordare a muncii nedeclarate.
Este cunoscut impactul muncii nedeclarate atât pentru lucrător şi angajator, cât şi pentru economia tării şi anume:
- lucrătorii nu beneficiază de asigurare de sănătate, ajutor de şomaj şi pensie;
- generează concurenţă neloială care afectează economia şi comerţul;
- subminează sustenabilitatea sistemului de finanţe publice, expunând la risc servicii vitale
Munca nedeclarată în UE este definită astfel: „orice activitate remunerată, care este legală în ceea ce priveşte natura ei, dar nu este declarată autorităţilor publice, luând în calcul diferenţele sistemelor de reglementare din statele membre”
Munca nedeclarată în România este definită Conform Legii nr. 53/2003 – Codul Muncii (articolul 15^1), astfel:
a) primirea la muncă a unei persoane fără încheierea contractului individual de muncă în formă scrisă, în ziua anterioară începerii activităţii (sancţiune cu amendă de 20.000 lei pentru fiecare persoană identificată – art. 260 (1) lit. e );
b) primirea la muncă a unei persoane fără transmiterea raportului de muncă în registrul general de evidenţă a salariaţilor cel târziu în ziua anterioară începerii activităţii (sancţiune cu amendă de 20.000 lei pentru fiecare persoană identificată– art. 260 (1) lit.  e^1);

c) primirea la muncă a unui salariat în perioada în care acesta are contractul individual de muncă suspendat (sancţiune cu amendă de 20.000 lei pentru fiecare persoană identificată– art. 260 (1) lit. e^2);
d) primirea la muncă a unui salariat în afara programului de lucru stabilit în cadrul contractelor individuale de muncă cu timp parţial (sancţiune cu amendă de 10.000 lei pentru fiecare persoană identificată– art. 260 (1) lit. e^3).
Printre metodele de succes în prevenirea muncii nedeclarate se numără: 
· prevenţia – oprirea din start a problemei;
· abordarea holistică folosind o multitudine de măsuri în acelaşi timp;
· colaborarea pentru a facilita activitatea coordonată de actorii principali.
În acest sens vă transmitem anexat posterele cu mesajele de conştientizare cu privire la beneficiile muncii declarate,căci împreună putem contribui la prevenirea muncii nedeclarate.

Laurenţiu ASAFTEI

Inspector Şef

Carmen Păunica Corodeanu

Inspector
Compartiment Comunicare şi Relaţii şi Publicul

